དེ་ཡང་ཤོད་སྟངས་དང་པོ་དེ་ལྟར་གཉའ་ཁྲི་བཙན་པོར་གཞན་ལས་ལྷག་པའི་ནུས་མཐུ་ཡོད་ཚེ་ཐམས་ཅད་ཀྱིས་རང་ཉིད་ལ་གནོད་ཀྱི་དོགས་ནས་དེར་དགྲ་ཡ་འཛུགས་པའི་སྤོབས་པ་ཡོད་མི་སྲིད་པ་ནི་རྣམ་ཀུན་གྱི་འཚོ་བ་ལས་ར་སྤྲོད་བྱེད་ཐུབ་ལ་དེ་བས་མཐར་སྤྱུགས་པའི་སྤོབས་པ་ནི་ག་ལ་ཡོད།གལ་ཏེ་སྐད་བརྡ་མ་འཕྲོད་པར་རིགས་གཉིས་སུ་གྱུར་པའམ་མི་རིགས་ཁག་གཉིས་ཡིན་ཚེ་ཆེ་ཆུང་གི་བྱ་བ་གང་ཞིག་སྒྲུབ་དགོས་ཀྱང་ཕན་ཚུན་འབྲེལ་འདྲིས་བྱེད་དཀའ་བ་མ་ཟད།ཕན་ཚུན་བརྡ་འཕྲོད་ཐབས་མེད་པའི་མི་སྣ་ཞིག་རྗེ་བོར་བཀུར་ག་ལ་སྲིད།གཞན་ཡང་སྐབས་དེར་བོད་ཀ་གཡག་དྲུག་ཏུ་རྗེ་བོའི་ཤུལ་འཛིན་མེད་པ་གང་ཞིག་སྤྱི་ཚོགས་ཟང་ཟིང་དུ་གནས་པའི་སྐབས་དེར་ཚོ་པ་ནང་ངོས་ནས་འཇོན་ནུས་གཉིས་ལྡན་གྱི་སྐྱེས་བུ་ཞིག་རྗེ་བོར་མི་བཀུར་བར་ཤ་ཁྲག་རུས་རྒྱུད་ཀྱི་འབྲེལ་བ་སྤུ་ཙམ་མེད་པའི་ཚོ་པ་གཞན་ཞིག་གི་མི་སྣ་རྗེ་བོར་བཀུར་མི་སྲིད་ལ།དེའི་ཕྱིར་ན་གཉའ་ཁྲི་བཙན་པོ་ནི་གློ་བུར་དུ་བྱུང་བའི་བོད་ཀ་གཡག་དྲུག་གི་རྗེ་བོ་ཡིན་པར་བཤད་ཚེ་དོན་དངོས་དང་ཅུང་ཟད་བར་ཐག་རིང་བའི་ཚོར་བ་ཞིག་སྟེར་ནུས།